《琴川寓馆同兰生夜话赋赠三十二韵时余将之娄江》
清代·吴茝

人生悭遇合，踪迹尤难明。寓目瀛海内，怀抱端忧生。

行止矧无常，岁月坐峥嵘。年来苦充斥，转侧嗟经营。

开窟愧狡兔，琐尾随流氓。三月赁君庑，幽忧甘藿羹。

小窗共镫火，月落参斗横。是时秋气深，萧槭枯桑鸣。

寒蛩绕四壁，明河耿西征。稍闻刁斗劲，愁逐车轮萦。

蒹葭秋水阔，飞鸿堕哀声。输君鹿门隐，力作研田耕。

词夺贾岛瘦，神似卫玠清。珠玉一咳吐，恍聆九凤笙。

临池无暇晷，墨水生光精。纵笔逞姿媚，运腕烟云崩。

剡藤茧纸厚，兽骇而蛇惊。君言有女弟，霜姿如琼莹。

荒园伤漆室，别鹄悲陶婴。闭门甘澹泊，抱木慕女贞。

雏凤喜颖慧，神情似舅甥。零丁日坎坷，造物洵忌盈。

兹言足叹息，抱命莫与争。即今干戈际，无处堪避兵。

此方濒海壖，劫后扫榛荆。羽书日夕下，江上愁孤城。

楼船近驻节，横海剪鲵鲸。沧桑幻乡国，方寸如悬旌。

因君慷慨志，感我艰难情。琼瑶辄相报，意气贵相倾。

良会不可常，美酒贻双罂。何当图雅集，一举二妙并。

作者简介：吴茝，字佩纕，一字纫之，吴县人。汪钟霖嗣母。有《佩秋阁诗稿》。